Musiekkonsert uit die boonste rakke wag op Baaienaars | News24
Musiekkonsert uit die boonste rakke wag op Baaienaars
Die lede van die Signum Kwartet is, van links, Thomas Schmitz (tjello), Annette Walhter (viool), Xandi van Dijk (altviool) en Florian Donderer (eerste viool).Foto:VERSKAF
DIE Port Elizabeth Musiekvereniging gaan vanaand sy aanbieding van musiekkonserte vir 2018 op 'n besondere hoë noot begin.
Dit is nie aldag dat musiekliefhebbers in die Nelson Mandelabaai die voorreg het om 'n uitgelese kwartet van wêreldgehalte te geniet nie. Die Signum Kwartet van Keulen, Duitsland, word internasionaal allerweë beskou as dinamies.
Hulle optrede in Port Elizabeth het 'n interessante kinkel wat dit onder meer vir 'n seun moontlik maak om vir sy pa se 65ste verjaarsdag 'n komposisie uit te voer van 'n stuk wat sy pa spesiaal aan hom, Xandi van Dijk, opgedra het.
Van Dijk is al vir 10 jaar 'n altviool speler van die uitgelese kwartet en hy is baie opgewonde om Port Elizabeth voor te stel aan sy mede-spelers, Florian Donderer (eerste viool), Annette Walhter (viool) en Thomas Schmitz (tjello).
Sy pa, Peter Louis van Dijk, 'n inwoner van Port Elizabeth, word beskou as een van Suid-Afrika se prominente komponiste.
Die bestuur van die musiekvereniging gaan ook van die geleentheid gebruik maak om konsertgangers op 'n spesiale manier by die eerste aanbieding van 2018 welkom te heet.
Die konsert sal vandag, 7 Maart, om 19:30 by die Nelson Mandela Universiteit Ouditorium op Suid-Kampus plaasvind. Kaartjies sal by die deur beskikbaar wees.